
  ÚVOD


  Bábätká majú úplne nulový rešpekt voči spánkovému režimu. A tak som dostal príležitosť sledovať nočnú oblohu častejšie, než je u mňa bežné. Všímal som si, ako je Veľký voz vidno vždy na trochu inom mieste. Ako sa k sebe každú noc približuje Venuša s Jupiterom. Ako sa postupne menia fázy Mesiaca. Prinášalo mi to pokoj v čase, ktorý bol pre mňa plný nových vecí. Premýšľal som o vesmíre, o živote a o tom, ako spolu súvisia. V rukách som držal malé dieťa, jemne s ním hojdal a v duchu počítal „šu-šuu“, a keď ich bolo dosť a malá spala, trúfol som si ju položiť do postele. Upokojoval som ju jemnými pohybmi, pozerajúc z okna na nočnú oblohu a premýšľajúc o tom všetkom. Keď sa ma niekto spýtal, či bude z dcéry malá vedátorka, povedal som, že to pre mňa nie je dôležité. Rovnako dobre môže byť predsa keramikárka, no nie? Sú len dve veci, ktoré by som chcel, aby sa naučila. Byť dobrá k ľuďom a byť odvážna. Vlastne tri. Dobrá, odvážna a zvedavá. Tento svet je skvelé miesto pre zvedavých ľudí. Svet je plný krás, len sa ich človek musí naučiť objavovať. Túto knihu som napísal tak, aby človeku poskytla pokoj a únik. Otvoríte, prečítate pár strán a myseľ zrazu lieta po vesmíre, skáče po asteroidoch a skúma záblesky, ktoré k nám z vesmíru prichádzajú – rovnako ako robila tá moja, keď som v rukách držal niekoľkotýždňovú Matildu a z okna pozeral na nočnú oblohu.

  ŽIVOT

Keď sa pozriem zo záhrady na nočnú oblohu, aj napriek svetelnému smogu stredne veľkého mesta je posiata hviezdami. Keď sa na ne zapozerám, najčastejšie mi napadne jedna otázka – myslím, že to mnohí máte podobne. Ide asi o najbežnejšiu otázku, ktorú si inteligentný život pri pohľade na hviezdy môže položiť: je pri jednej z nich život? Môžeme si vypočuť rôzne odpovede: áno, nie, možno. Každá z nich má niečo do seba.



Začnime tou prostrednou: Nie. Okolo hviezd, ktoré vidíme doma zo záhrady, nekrúžia planéty plné života. Prečo nie? Poďme na to pekne od podlahy. Čo je to život? Ťažká otázka, ľahšie sa opíše živý organizmus. Je to zhluk molekúl, niekedy malý a inokedy naozaj obrovský, ktorý interaguje s prostredím, vie sa mu prispôsobiť a získavať z neho zdroje. To neznie tak zložito, nie? Na vznik života potrebujeme tri veci: vhodné molekuly, prajné prostredie a čas.

*

Nebudeme zachádzať do detailov otázky, čo chceme od molekúl na to, aby boli dobrým základom života. (Ani chemici to nevedia na sto percent!) Dobre známa organická chémia vyzerá ako rozumná voľba, no možno sme v tomto egocentrickí a chémia života môže vyzerať úplne inak, napríklad môže byť založená na báze kremíka, len sme ju ešte neobjavili. Mimochodom, keď sa povie organická chémia, neznamená to nutne, že je to chémia súvisiaca s organizmami; je to označenie chémie zlúčenín uhlíka. Takéto molekuly nemusia súvisieť s organizmami či životom, napríklad metán – jeden uhlík a štyri vodíky – vypúšťajú aj sopky.



Na život potrebujeme vhodné molekuly a dokonca aj tu by možno nejaký fanúšik sci-fi nesúhlasil a tvrdil, že život môže existovať aj úplne inak; zostaňme však pri tejto možnosti. Či už ide o organické molekuly, alebo niečo iné, mám pre život vo vesmíre dobrú správu: takých je tu veľa! Japonská sonda priniesla vzorky z asteroidu Ryugu a, čuduj sa svete, našli sa tam okrem iného adenín, cytozín, guanín, tymín a uracil. Znie to povedome? To sú genetické písmená, ktoré tvoria aj našu DNA. Nie je to až také prekvapenie, predtým sme ich našli napríklad aj v molekulárnych mračnách vo vzdialenom vesmíre – sú to stabilné a relatívne jednoduché molekuly.



Poďme ešte o úroveň nižšie, pozrime sa na zloženie našich tiel z pohľadu atómov. V prvej päťke sú kyslík, uhlík, vodík, dusík, vápnik. Teraz si pozrime päť najrozšírenejších prvkov vo vesmíre: vodík, hélium, kyslík, uhlík, neón. Nie je to úplne jedna k jednej, ale vidno, že sa neskladáme z toho najvzácnejšieho, čo vesmír ponúka – práve naopak. Ingrediencie života sú vo vesmíre hojné.



Život teda potrebuje nejaké atómy a molekuly a rôznych vhodných atómov aj molekúl je vo vesmíre veľa. Nie sú roztrúsené vesmírom rovnomerne, niekde je ich viac, napríklad na planétach, inde ich je menej; vesmír je predsa len prevažne prázdny. Molekuly sú napríklad aj v molekulárnych mračnách – ako ich názov napovedá –, no nie je to bohviečo, pár stoviek na centimeter kubický. V bežnej hmote, ktorú máme okolo seba – alebo v sebe – sú to na centimeter kubický tak milióny miliónov miliónov miliónov. Záver je však taký, že život má k dispozícii dosť molekúl hlavne na pevných miestach: planétach, mesiacoch, asteroidoch. Najviac materiálu pokope nájdeme vo hviezdach, no pri teplotách, ktoré tam panujú, žiadne molekuly nevydržia.



Takže to by sme mali prvú vec, ktorú si život žiada – vhodný materiál. Prečo si teda myslíme, že sa život nenachádza v blízkosti hviezd, ktoré bežne vidíme? Ide o ďalšie dve ingrediencie – podmienky a čas. Čo sa týka podmienok, znovu je priestor na trochu egocentrickosti. Život, ako ho poznáme, zbožňuje vodu. Voda dokáže všeličo, napríklad vyparovaním chladiť, preto sa potíme. Jej hlavnou úlohou je však rozpúšťať látky a prenášať ich. Vďaka vode sa dejú veci! Avšak nie je voda ako voda. Bežne si človek pod ňou predstaví vodu, ktorá žblnká, vlní sa a tečie z kohútika. No voda je aj ľad či para. Na život potrebujeme vodu žblnkajúcu, teda kvapalinu. Za bežných podmienok je to medzi 0 a 100 °C. Bežné podmienky sú okrem iného tlak jednej zemskej atmosféry; preto sa trochu inak varí vo vysokých horách, voda tam vrie pri nižšej teplote. Iné planéty či mesiace môžu mať iné tlaky, a tak voda zamŕza a vrie pri iných teplotách. Veľmi horúce je však zle, veľmi studené tiež. Niečo medzi je tak akurát. Hovorí sa tomu zlatovlásková oblasť, keďže v rozprávke o Zlatovláske boli tie „stredné“ veci, napríklad stredne teplá kaša, tými najlepšími. Trochu odbornejší a menej pekný názov je obývateľná zóna. Mimochodom, o Zlatovláske sú rôzne rozprávky – teraz myslím tú, kde sliedila v dome medvedej rodinky a skúšala napríklad, ktorá kaša je najlepšia, či tá hustá, riedka alebo prostredná. Volá sa Zlatovláska a tri medvede.



V našej Slnečnej sústave sa v tejto zlatovláskovej oblasti nachádzajú Venuša, Zem a Mars – aj keď tie dve okrem Zeme s odretými ušami. Na Venuši je šialené teplo, stovky stupňov Celzia. Za to si môže Venuša tak trochu sama, je na nej silný skleníkový efekt. Uvažuje sa, že pred niekoľkými miliardami rokov to bolo skvelé miesto. Podobne Mars. Ľudia sa naň dnes ženú, akoby to bol príjemný dovolenkový rezort, no takmer úplná absencia atmosféry – tak stotina oproti našej – a povrchová teplota pár desiatok stupňov Celzia pod nulou nerobia z Marsu práve miesto vhodné na strávenie letných prázdnin. Aj pri ňom však platí, že kedysi to pravdepodobne bolo inak. Mars mal atmosféru a bol aj teplejší. A áno, viem, čo sa chcete opýtať. Tiekla tam voda! Po povrchu Marsu teraz jazdí Perseverence, robotické autíčko, ktoré okrem iného hľadá stopy dávneho života. Pristálo v kráteri Jazero, v ktorom sa nachádzajú stopy vyzerajúce ako pozostatky delt. Delty sú také tie rozstrapatené konce riek na miestach, kde sa rýchla voda v rieke stretáva s pomalou vodou, napríklad v mori. Na povrchu Marsu vidíme útvary, o ktorých vieme, že ich spôsobuje tečúca voda – aj preto usudzujeme, že na Marse niekedy tiekla tiež.



Venuša bola kedysi fajn a pokazil jej to skleníkový efekt. Mars bol kedysi tiež fajn a aj tam sa to pokazilo. V čom? Presne opačný problém, atmosféra mu zredla, odfúklo ju. No počkať, vo vesmíre predsa nefúka! Ale fúka, napríklad slnečný vietor, prúd častíc vyletujúcich zo Slnka. Skutočne pôsobia tlakom, aj keď maličkým. Existuje typ pohonu v Slnečnej sústave, takzvaná slnečná plachetnica – veľké reflexné plachty pripojené na malú sondu. Síce nemá extra veľké zrýchlenie, no aspoň nemusíme míňať palivo. Takýto slnečný vietor teda odfúkol Marsu atmosféru. Hrozí to aj nám? Nie, sme chránení. Teda, viac-menej, kým nepríde riadna slnečná búrka. Tie častice, ktoré letia zo Slnka, sú elektricky nabité a sú to prevažne protóny a elektróny. Keď sa priblížia k Zemi, ucítia naše magnetické pole pôsobiace ako štít. Zachytené častice dokážu v blízkosti pólov vytvoriť polárnu žiaru. Prečo máme toto magnetické pole, ktoré nielen pomáha navigácii rôznych živočíchov, ale nás tiež bráni pred slnečným vetrom? Vďačíme zaň aktívnemu horúcemu zemskému jadru, v ktorom pohyb roztaveného železa a niklu vytvára magnetické polia. Tie majú, ako sa na magnetické polia patrí, severný a južný pól, ktoré sa raz za dlhý čas preklopia. Dynamo vnútri Zeme je naozaj divoké. Mars také nemá? Nemá, ale mal! Prečo už nemá? Vychladlo, stuhlo a stratilo tak svoju funkciu. Prečo on vychladol a my nie? Lebo je malý! Teda menší ako Zem, a preto chladne rýchlejšie. Takže tak. Spomedzi planét tak vhodné podmienky – prítomnosť tekutej vody – spĺňa v našej Slnečnej sústave už iba Zem.



Treťou podmienkou na vznik života je čas. Tu máme zatiaľ napísaný otáznik. Nevieme úplne presne, ako život na Zemi vznikol. Celkom dobre tušíme, kedy k tomu došlo – približne 3,77 až 4,28 miliardy rokov pred naším letopočtom (pár tisícročí hore-dolu rozdiel nerobí). Naša Zem vznikla (astronomickú) chvíľu po Slnku, pred asi 4,54 miliardy rokov, a o pár desiatok miliónov rokov neskôr do nás pravdepodobne narazila planétka Theia; z tejto zrážky vznikol Mesiac. Potom to tu asi sto miliónov rokov všetko postupne chladlo, stabilizovalo a upokojovalo sa. Pred približne 4,4 miliardy rokov tu konečne bola tekutá voda. Myslíme si to, lebo sme našli stopy v kryštáloch zirkónu. Takže podľa toho, ktorému časovému odhadu veríme, ubehol medzi tým, keď život na Zemi vzniknúť mohol a keď naozaj vznikol, buď veľmi krátky, alebo iba krátky čas. Áno, sto miliónov rokov neznie ako krátke obdobie, ak by sme napríklad mali tak dlho zadržať dych pod vodou, no geologicky to nie je veľa. Geologicky a ani astronomicky. Vesmír má takmer 14 miliárd rokov, takže toto by asi bolo pár stotín jeho aktuálneho veku. Keď už život na Zemi vzniknúť mohol, vznikol pomerne rýchlo.



Takže si to zhrňme – chemikálie, podmienky a čas a voilà, máme život. Prečo som teda skeptický k tvrdeniu, že keď v noci ideme ulicou a hľadíme na jasné hviezdy nad sebou, máva nám odtiaľ život? Odpoviem príkladom. Predstavme si, že letíme v noci ponad mesto, je totálne vysvietené. Na budovách vidíme jasné svetlá, ktoré ich celé osvetľujú, pri cestách sú jasné lampy a na okraji mesta vidíme veľkú fabriku, ktorej komíny sú osvetlené tak, že žiaria ako majáky. Lietadlo pristane, autobusom sa zvezieme do mesta a zrazu vidíme, že zdrojov svetla je ešte oveľa viac – displeje mobilných telefónov, neónový nápis nad vstupom do reštaurácie, svetlá dopravného značenia, stolné lampičky, ktoré vidíme cez okno v bytoch na prízemí. Ak sa na mesto pozeráme z diaľky a ak si ho prezeráme kráčajúc jeho uličkami, nadobudneme výrazne odlišné predstavy o tom, aké svetlá v ňom svietia. Kým zblízka vidíme všetky, z diaľky vidíme len tie najjasnejšie.



Tomuto sa hovorí skreslenie a má veľa podôb. Niečo skúmame a máme pocit, že je to jasné a máme o tom dobrú predstavu, akurát náš úsudok niečo skreslilo. Je to, ako keby sme si chceli utvoriť názor na to, akí ľudia žijú niekde, kam sa chceme presťahovať, no šli by sme sa tam pozrieť v piatok o polnoci. Asi uznáte, že v uliciach nebude práve reprezentatívna vzorka. Podobne, ak sledujeme mesto z diaľky, predstavy o tom, aké svetlá v ňom svietia, máme skreslené – vidíme totiž len tie jasné. Asi tušíte, kam tým mierim.



Hviezdy, ktoré vidíme v noci na oblohe – ak ju nesledujeme z miest s malým svetelným znečistením –, sú prevažne len blízke, veľké a jasné hviezdy. Keď si pozrieme zoznam desiatich najjasnejších hviezd na oblohe, tak okrem dvoch výnimiek sú výrazne ťažšie alebo väčšie ako naše Slnko. Tie dve výnimky sú naše Slnko a Alpha Centauri, naša vesmírna suseda.



Aký je problém s veľkými a ťažkými hviezdami? Dvojaký. Po prvé, nie sú hostinné k svojmu okoliu, napríklad pre intenzívny jas či sporadické erupcie. Po druhé, žijú krátko. Ako krátko? Veľmi krátko. Napríklad Betelgeuse je hviezdny obor, váži tak 15-násobok hmotnosti nášho Slnka, priemer má vyše 650-násobný. Riadne, že? Tak takéto hviezdy žijú približne tak 10 miliónov rokov. Dokonca Betelgeuse už prejavuje náznaky, že možno čoskoro exploduje. Lenže pozor, čoskoro v astronomickom zmysle môžu byť pokojne desaťtisíce rokov. V astronomickom zmysle je 10 miliónov rokov krátky život. A zároveň je 10 miliónov rokov málo na vznik života. Ako sme si už povedali, planéty okolo novovzniknutých hviezd najprv dlho chladnú a utriasavajú sa a potom to životu v lepšom príde trvá (asi) desiatky miliónov rokov.



Takže si to zhrňme. Hviezdy, ktoré vidíme najjasnejšie, nepredstavujú reprezentatívnu vzorku hviezd vo vesmíre. Ide o tak trochu extrémnu vzorku, ktorá je okrem iného ozaj nehostinná pre život. Keď sa teda v noci zapozeráte na jasnú hviezdu a vravíte si: „Je tam život?“, tak odpoveďou je: „Asi nie.“






Ako by mohol byť život na Venuši, keď je tam tak šialene teplo? Jednoducho. Teda teoreticky jednoducho. Na povrchu je horúco. Vysoko v atmosfére je šialená zima. A niekde medzi tým je oblasť, kde je teplota tak akurát. V nej sú oblaky tvorené, ako to už u oblakov býva, z malých kvapôčok, v ktorých môžu existovať mikroskopické organizmy. To by napríklad mohlo viesť k sezónnym zmenám v atmosfére Venuše či k produkcii plynov, ktoré bez prítomnosti života nevznikajú – k takzvaným biosignatúram. Možno ste zachytili, že sme párkrát mali pocit, že takéto znaky na Venuši vidíme. Teraz však máme pocit, že šlo o chyby, a aktuálny pohľad je taký, že o živote na Venuši nemáme presvedčivý dôkaz. Nemuseli by sme sa spoliehať na pozorovania na diaľku, ak by sme jednoducho k Venuši prišli a nabrali si kúsok z atmosféry. Neuveríte, ale takéto misie sú plánované. S trochou šťastia sa o pár rokov dočkáme verdiktu, či to v atmosfére Venuše žije, alebo nie.

